ΓΡΑΠΤΗ ΕΡΩΤΗΣΗ E-2795/96 υποβολή: Cristiana Muscardini (NI) προς την Επιτροπή (21 Οκτωβρίου 1996)

Θέμα: Μικρομεσαίες επιχειρήσεις που ασφυκτιούν λόγω της γραφειοκρατίας

Οι μικρομεσαίες επιχειρήσεις είναι οι φέρουσες δομές της Ιταλίας ως χώρας, καθώς και άλλων χωρών της Ένωσης, αλλά κινδυνεύουν, στην Ιταλία τουλάχιστον, να συνθλιβούν από τον γραφειοκρατικό μηχανισμό.

Μελέτη της Confartigianato έκανε γνωστές στον ιταλικό Τύπο τις δυσκολίες που αντιμετωπίζει μια μικρομεσαία επιχείριση που επιθυμεί να συμμετάσχει σε μειοδοτικό διαγωνισμό. Ο μικροεπιχειρηματίας πρέπει να υποβάλει στη Δημόσια Διοίκηση 25 δικαιολογητικά, εκ των οποίων 23 χαρτοσημασμένα, και να αποδείξει την εγγραφή του στην εθνική ένωση του κλάδου. Όλη αυτή η τεκμηρίωση συνεπάγεται δαπάνες που υπερβαίνουν το 1 εκατ. λίρες Ιταλίας, καθώς και απώλεια χρόνου, που συχνά στοιχίζει ακόμη περισσότερο. Ουσιαστικά, η εγγραφή και μόνο στην εθνική ένωση του κλάδου, η οποία διαθέτει όλα τα δικαιολογητικά που ζητούνται από τον επιχειρηματία, θα έπρεπε να αρκεί προκειμένου να διασφαλίζεται ότι η επιχείριση πληροί τις προϋποθέσεις καταλληλότητας για τη συμμετοχή στον διαγωνισμό.

Ζητείται, συνεπώς, από την Επιτροπή, εφόσον στις άλλες χώρες μέλη επικρατεί παρόμοια κατάσταση, να υποβάλει κοινοτική οδηγία που θα περιλαμβάνει ρυθμίσεις που θα απλοποιούν τις γραφειοκρατικές διαδικασίες, ή να φροντίσει για τη λήψη μέτρων με στόχο την εναρμόνιση της κατάστασης κατά τον επωφελέστερο για τις επιχειρήσεις τρόπο.

Απάντηση του κ. Παπουτσή εξ ονόματος της Επιτροπής (27 Νοεμβρίου 1996)

Η Επιτροπή συμμερίζεται πλήρως την ανησυχία του αξιότιμου μέλους, αναφορικά με τα διοικητικά βάρη που επιβάλλονται στις επιχειρήσεις. Πράγματι, τα βάρη αυτά είναι υψηλότερα για τις μικρές επιχειρήσεις παρά για τις μεγάλες, καθόσον αυτές, δεν διαθέτουν το έμψυχο και οικονομικό δυναμικό, για να ανταπεξέλθουν στις διοικητικές τους υποχρεώσεις.

Η βελτίωση και η απλοποίηση του ρυθμιστικού και διοικητικού επιχειρηματικού περιβάλλοντος, αποτελεί ως εκ τούτου, έναν από τους στόχους προτεραιότητας, όπως εκτίθεται στην έκθεση της Επιτροπής, για τις μικρομεσαίου μεγέθους επιχειρήσεις (ΜΜΕ) προς το Ευρωπαϊκό Συμβούλιο της Μαδρίτης ((CSE (95) 2087. )) και στο τρίτο πολυετές πρόγραμμα για ΜΜΕ ((ΕΕ αριθ. C 156, 31.3.1996. )).

Επειδή η εφαρμογή της νομοθεσίας και των διοικητικών διαδικασιών, που απορρέουν από αυτήν, αποτελούν πρωταρχικά αρμοδιότητα των εθνικών και τοπικών δημοσίων υπηρεσιών, οι δράσεις της Επιτροπής στο πεδίο αυτό, αφορούν κυρίως την ανταλλαγή πληροφοριών και των καλυτέρων πρακτικών μεταξύ κρατών μελών. Αυτό δίνει τη δυνατότητα, σε κάθε κράτος μέλος, να εκτιμά τις δικές του επιδόσεις, ως προς τη βελτίωση των διοικητικών του συστημάτων και του τρόπου με τον οποίο χειρίζονται τις σχέσεις τους με τον επιχειρηματικό κόσμο. Αναλήφθηκε από την Επιτροπή, μία πρώτη δράση, ως προς τα μέτρα που αναπτύσσονται στα κράτη μέλη, με στόχο την απλοποίηση της αρχικής φάσης μιας επιχείρησης. Εντοπίσθηκαν ορισμένα συγκεκριμένα μέτρα, όπως η θέσπιση ενός ενιαίου σημείου επαφής και ενός ενιαίου εντύπου αίτησης για καταχώρηση μιας επιχείρησης. Η Επιτροπή εξετάζει τα καταλληλότερα μέσα παρακολούθησης της εργασίας αυτής.

Σε ότι αφορά την καταχώρηση των εργοληπτών και την επιλεξιμότητα, για να λάβουν μέρος σε διαγωνισμούς για την ανάθεση συμβάσεων του δημοσίου, θα πρέπει να σημειωθεί ότι οι οδηγίες δημόσιων προμηθειών, που καλύπτουν τα δημόσια έργα, προμήθειες και υπηρεσίες προβλέπουν τα εξής:

α) ότι η πιστοποιημένη καταχώρηση σε επίσημους πίνακες από τον αρμόδιο φορέα θα πρέπει, ενώπιον των αναθετουσών αρχών άλλων κρατών μελών, να συνιστά τεκμήριο καταλληλότητας, αντίστοιχο προς την κατάταξη του εργολήπτη, σε ότι αφορά ορισμένες απαιτήσεις, για συμμετοχή σε προμήθειες του δημοσίου, ο οποίες περιλαμβάνουν εγγραφή σε επαγγελματικό μητρώο, και

β) πληροφορίες που μπορούν να προκύψουν από καταχώρηση σε επίσημους καταλόγους δεν μπορούν να αμφισβητηθούν. Εντούτοις, οι δημοπρατούσες αρχές έχουν το δικαίωμα να ζητήσουν περαιτέρω στοιχεία, για θέματα που δεν καλύπτονται από τις κατά τεκμήριο αποδείξεις ή δεν μπορούν να συναχθούν από το γεγονός της καταχώρησης.

Αν το αξιότιμο μέλος έχει πληροφορίες από τις οποίες να προκύπτει παραβίαση των διατάξεων αυτών, έχει τη δυνατότητα να το υποβάλει προς την Επιτροπή, η οποία θα προβεί στις κατάλληλες ενέργειες.

Η Επιτροπή ενδιαφέρεται γενικά για τον τρόπο με τον οποίο θα μπορούσε να καταστεί αποτελεσματικότερη, η συμμετοχή των μικρομεσαίων επιχειρήσεων στις προμήθειες του δημοσίου,καθώς και να αρθούν τα παραμένοντα εμπόδια στο άνοιγμα των συμβάσεων του δημοσίου. Η Επιτροπή καταρτίζει ένα πράσινο βιβλίο για τις συμβάσεις του δημοσίου, το οποίο θα μπορούσε να εκδοθεί συντόμως και που θα επέτρεπε στην Επιτροπή, να λάβει πολύτιμες εισφορές ως προς πιθανές λύσεις για ορισμένα από τα προβλήματα που έθεσε το αξιότιμο μέλος.